מספר פנימי: 2078898

הכנסת העשרים ואחת

**יוזמת:**  **חברת הכנסת** **קארין אלהרר**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/95/21

הצעת חוק מעונות יום שיקומיים (תיקון – פעוטות עם צרכים רפואיים וחלופה ביתית),
התשע"ט–2019

|  |  |  |
| --- | --- | --- |
| תיקון שם החוק | 1. | בחוק מעונות יום שיקומיים, התש"ס–2000[[1]](#footnote-2) (להלן – החוק העיקרי), בשם החוק, במקום "שיקומיים" יבוא "לפעוטות עם מוגבלות". |
| תיקון סעיף 1 | 2. | בסעיף 1 לחוק העיקרי, אחרי "נאותה" יבוא "או חלופה ביתית". |
| תיקון סעיף 2 | 3. | בסעיף 2 לחוק העיקרי – |
|  |  | (1) אחרי ההגדרה "חוק ביטוח בריאות" יבוא: |
|  |  |  | ""חלופה ביתית" – שירות הניתן בביתו של הפעוט על ידי עובד סמך מקצועי המסייע לפעוטות עם מוגבלות בתחומים שונים, לרבות פיתוח מוטוריקה גסה ועדינה, פיתוח שפה ותקשורת, חשיפה לגירויים, הקניית מיומנויות של עצמאות, היענות לצרכים הרפואיים וההתפתחותיים של הפעוט, שמירה והשגחה, ליווי לטיפולים רפואיים וסיוע להורים במטלות שונות המוטלות עליהם בשל מצבו של הפעוט;"; |
|  |  | (2) בהגדרה "טיפול", אחרי "טיפולים פרה-רפואיים" יבוא "טיפולים רגשיים";  |
|  |  | (3) אחרי ההגדרה "מכון מוכר להתפתחות הילד" יבוא:  |
|  |  |  | ""מעון יום לפעוטות עם מוגבלות" – מעון יום שיקומי או מעון יום עם הגנה חיסונית, והכל לפי העניין"; |
|  |  |  | "מעון יום עם הגנה חיסונית" – מקום המספק טיפול וחינוך בשעות היום לשבעה פעוטות לפחות, שהמערכת החיסונית שלהם מוחלשת;"; |
|  |  | (4) בהגדרה "סל שירותים לפעוט עם מוגבלות", במקום "במעון יום שיקומי" יבוא "במעון יום לפעוטות עם מוגבלות"; |
|  |  | (5) אחרי ההגדרה "עיכוב התפתחותי ניכר" יבוא:  |
|  |  |  | ""פעוט עם מערכת חיסונית מוחלשת" – ילד שמלאו לו שישה חודשים ועד שמלאו לו שלוש שנים, ואם מלאו לו שלוש שנים במהלך שנת הלימודים – עד סיום שנת הלימודים, שרופא אימונולוג המומחה במחלות חסר חיסוני או אונקולוג מומחה קבע שיש לו חסר חיסוני; |
|  |  |  | "פעוט עם צרכים רפואיים מורכבים" – ילד שמלאו לו שישה חודשים ועד שמלאו לו שלוש שנים, ואם מלאו לו שלוש שנים במהלך שנת הלימודים – עד סיום שנת הלימודים, והוא אובחן כסובל מאחד המצבים הרפואיים המפורטים להלן:  |
|  |  |  |  | (1) צורך בהנשמה מלאכותית; |
|  |  |  |  | (2) צורך בתרופות לווריד באופן קבוע או הזנה תוך-ורידית; |
|  |  |  |  | (3) אי-ספיקת לב לא מאוזנת או הפרעות קצב קשות; |
|  |  |  |  | (4) אי-יציבות מטבולית, לרבות היפוגליקמיה קשה; |
|  |  |  |  | (5) אי-ספיקת כליות טרמינלית הדורשת דיאליזה; |
|  |  |  |  | (6) סוכרת התלויה באינסולין; |
|  |  |  |  | (7) צורך בחיבור וניתוק ממכונת הנשמה לצורך שאיבת הפרשות; |
|  |  |  |  | (8) אפילפסיה לא מאוזנת; |
|  |  |  |  | (9) צורך בחמצן; |
|  |  |  |  | (10) מצבים רפואיים נוספים שקבע שר הבריאות."; |
|  |  | (6) בהגדרה "פעוט עם מוגבלות" –  |
|  |  |  | (א) במקום "ילד הזקוק לטיפול ונתקיים" יבוא "ילד שנתקיים"; |
|  |  |  | (ב) בפסקה (1), במקום "ילד שמלאו" יבוא "ילד הזקוק לטיפול שמלאו"; |
|  |  |  | (ג) בפסקה (2), אחרי "ילד" יבוא "הזקוק לטיפול"; |
|  |  |  | (ד) אחרי פסקה (2) יבוא: |
|  |  |  |  | "(3) פעוט עם מערכת חיסונית מוחלשת שאינו יכול לשהות במעון יום; |
|  |  |  |  | (4) פעוט עם צרכים רפואיים מורכבים."; |
|  |  | (7) בהגדרה "השרים", בסופה יבוא "ולעניין מעון יום עם הגנה חיסונית – שר הבריאות". |
| תיקון סעיף 3 | 4. | בסעיף 3(א) לחוק העיקרי, בסופו יבוא "ולעניין פעוט עם צרכים רפואיים מורכבים או פעוט עם מערכת חיסונית מוחלשת – זכאות כאמור תינתן במעון יום עם הגנה חיסונית ותכלול טיפול רפואי, כפי שיקבע שר הבריאות." |
| הוספת סעיף 3א | 5. | אחרי סעיף 3 יבוא: |
|  |  | "חלופה ביתית | 3א. | פעוט שזכאי למעון יום לפעוטות עם מוגבלות, השוהה בבית במשך תקופה העולה על 21 ימים רצופים על פי הוראת רופא, או פעוט כאמור שרופא קבע לגביו שאינו יכול להשתלב במעון יום לפעוטות עם מוגבלות, יהיה זכאי לחלופה ביתית בהיקף של 40 שעות שבועיות." |
| תיקון סעיף 4 | 6. | בסעיף 4 לחוק העיקרי, במקום "השיקומי" יבוא "לפעוטות עם מוגבלות" ואחרי "שר הבריאות" יבוא "או עם מנהל מחלקה רפואית שמטפלת בפעוט, בהתאם לצרכי הפעוט". |
| תיקון סעיף 5 | 7. | בסעיף 5 לחוק העיקרי, במקום "השיקומי" יבוא "לפעוטות עם מוגבלות". |
| תיקון סעיף 6 | 8. | בסעיף 6 לחוק העיקרי, במקום "השיקומי" יבוא "לפעוטות עם מוגבלות". |
| תיקון סעיף 7 | 9. | בסעיף 7 לחוק העיקרי – |
|  |  | (1) בסעיף קטן (א), במקום "שיקומי" יבוא "לפעוטות עם מוגבלות"; |
|  |  | (2) בסעיף קטן (ב), במקום "שיקומי" יבוא "לפעוטות עם מוגבלות"; |
|  |  | (3) בסעיף קטן (ג), במקום "הרשיון יינתן" יבוא "רישיון למעון יום שיקומי יינתן". |
| תיקון סעיף 8 | 10. | בסעיף 8 לחוק העיקרי, האמור בו יסומן "(א)", ואחריו יבוא:  |
|  |  | "(ב) שר הבריאות ימנה מפקחים מבין עובדי משרדו לעניין הפיקוח על מעון יום עם הגנה חיסונית.". |
| תיקון סעיף 9 | 11. | בסעיף 9(1) לחוק העיקרי, במקום "שיקומי" יבוא "לפעוטות עם מוגבלות". |
| תיקון סעיף 12 | 12. | בסעיף 12(א) לחוק העיקרי – |
|  |  | (1) בפסקה (2), במקום "שיקומי" יבוא "לפעוטות עם מוגבלות"; |
|  |  | (2) בפסקה (3), במקום "שיקומיים" יבוא "לפעוטות עם מוגבלות"; |
|  |  | (3) בפסקה (8), במקום "שיקומי" יבוא "לפעוטות עם מוגבלות". |
| תיקון סעיף 13 | 13. | בסעיף 13 לחוק העיקרי, במקום "שיקומי" יבוא "לפעוטות עם מוגבלות". |
| תקנות ראשונות | 14. | שר הבריאות, באישור ועדת העבודה, הרווחה והבריאות של הכנסת, יתקין תקנות ראשונות לעניין מעון יום עם הגנה חיסונית עד יום תחילתו של חוק זה. |
| הוראת מעבר | 15. | מעון יום שביום תחילתו של חוק זה פעל כמעון יום עם הגנה חיסונית, והגיש בקשה למתן רישיון לפי הוראות חוק זה בתוך שישה חודשים מיום תחילתו, רשאי להמשיך ולפעול עד למתן החלטה בבקשה; שר הבריאות ייתן את החלטתו בבקשה לרישיון לפי סעיף זה בתוך שנה מיום תחילתו של חוק זה. |
| תחילה | 16. | תחילתו של חוק זה שישה חודשים מיום פרסומו. |

דברי הסבר

כ-250 פעוטות עם צרכים רפואיים מורכבים או פעוטות עם מערכת חיסונית מוחלשת (לרבות ילדים המחלימים ממחלת הסרטן) אינם יכולים להשתלב כיום במעונות יום לפעוטות בשל צרכיהם הרפואיים המורכבים, ואינם יכולים להשתלב במעונות יום שיקומיים בשל העדר זכאותם לכך לפי חוק מעונות יום שיקומיים, התש"ס–2000. זאת למרות שהם זקוקים, כפעוטות בני גילם, למענה חברתי שלא יכול להינתן בחיק המשפחה וכן זקוקים למענה טיפולי שצריך להינתן על ידי אנשי מקצוע.

מטרת הצעת החוק היא לאפשר גם לפעוט עם צרכים רפואיים מורכבים ולפעוט עם מערכת חיסונית מוחלשת, להשתלב במסגרות חינוכיות טיפוליות יומיות, שחלקן קיימות כבר כיום.

מוצע כי פעוט עם צרכים רפואיים מורכבים ופעוט עם מערכת חיסונית מוחלשת, יהיו זכאיים לקבל את סל השירותים במעון יום שיקומי או במעון יום עם הגנה חיסונית, ואם שתי חלופות אלו אינן אפשריות – יוכל הפעוט לממש את זכאותו בביתו. בנוסף, מוצע לקבוע כי תנאי הרישיון והפיקוח החלים על מעונות יום שיקומיים יחולו גם ביחס למעונות יום עם הגנה חיסונית, וכי שר הבריאות יקבע תקנות בעניין זה.

הצעת החוק נוסחה בסיוע פורום ארגונים והורים למען ילדים עם מוגבלות.

הצעות חוק זהות הונחו על שולחן הכנסת העשרים על ידי חברת הכנסת קארין אלהרר (פ/3621/20), ועל ידי חברת הכנסת שולי מועלם-רפאלי (פ/3622/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

ט"ו באייר התשע"ט – 20.5.19

1. ס"ח התש"ס, עמ' 169. [↑](#footnote-ref-2)